CELEX: E2019J0004
Language: da
Date: 2020-05-13 00:00:00
Title: Domstolens dom af 13. maj 2020 i sag E-4/19 Campbell mod den norske regering ved Utlendingsnemnda (UNE) (Arbejdskraftens frie bevægelighed — direktiv 2004/38/EF — opholdsret — afledte rettigheder for tredjelandsstatsborgere) 2020/C 283/03

27.8.2020   
            
            
               DA
            
            
               Den Europæiske Unions Tidende
            
            
               C 283/3
            
         
      DOMSTOLENS DOM
      af 13. maj 2020
      i sag E-4/19
      Campbell
      mod
      den norske regering ved Utlendingsnemnda (UNE)
      
         
            (Arbejdskraftens frie bevægelighed — direktiv 2004/38/EF — opholdsret — afledte rettigheder for tredjelandsstatsborgere)
         
      
      (2020/C 283/03)
      I sag E-4/19, Campbell mod den norske regering ved Utlendingsnemnda (UNE), hvori Norges højesteret har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2004/38/EF af 29. april 2004 om unionsborgeres og deres familiemedlemmers ret til at færdes og opholde sig frit på medlemsstaternes område, om ændring af forordning (EØF) nr. 1612/68 og om ophævelse af direktiv 64/221/EØF, 68/360/EØF, 72/194/EØF, 73/148/EØF, 75/34/EØF, 75/35/EØF, 90/364/EØF, 90/365/EØF og 93/96/EØF, særlig artikel 7, stk. 1, litra b), sammenholdt med artikel 7, stk. 2, har domstolen, sammensat af præsidenten Páll Hreinsson og dommerne Per Christiansen og Bernd Hammermann (refererende dommer), afsagt dom den 13. maj 2020. Domskonklusionen lyder således:
      
                  1.
               
               
                  Når en EØS-statsborger gør brug af sin ret som arbejdstager i henhold til EØS-aftalens artikel 28 og tager reelt ophold i en anden EØS-stat for at skabe et familieliv eller styrke sit familieliv, kræves det, for at denne ret har effektiv virkning, at EØS-statsborgerens familieliv kan fortsætte ved tilbagevenden til EØS-oprindelseslandet.
                  For så vidt angår en EØS-statsborger, der ikke har udøvet økonomisk virksomhed, finder artikel 7, stk. 1, litra b), og artikel 7, stk. 2, i direktiv 2004/38/EF anvendelse på en situation, hvor en EØS-statsborger, som ikke har udøvet økonomisk virksomhed, vender tilbage til EØS-oprindelseslandet sammen med et familiemedlem som f.eks. en ægtefælle, der er tredjelandsstatsborger.
               
            
                  2.
               
               
                  Enhver periode, hvor en EØS-statsborger tager ophold i en anden EØS-stat end EØS-oprindelseslandet i medfør af eller i overensstemmelse med betingelserne i artikel 7, stk. 1 og 2, i direktiv 2004/38/EF, og hvor EØS-statsborgeren skaber et familieliv sammen med en tredjelandsstatsborger eller styrker familielivet, skaber en afledt ret til ophold for tredjelandsstatsborgeren ved EØS-statsborgerens tilbagevenden til sit EØS-oprindelsesland. Begrebet ophold skal fortolkes således, at det tillader rimelige fraværsperioder, som kan være eller ikke være arbejdsrelaterede, og som med hensyn til deres varighed ikke er i strid med eller uforenelige med et reelt ophold. Dette berører ikke artikel 35 i direktiv 2004/38/EF. At en EØS-statsborger bevidst stiller sig selv i en situation, der giver ret til ophold i en anden EØS-stat, udgør imidlertid ikke i sig selv et tilstrækkeligt grundlag for at antage, at der er tale om misbrug.